यी कुञ्जहरूभन्दा केही फरक र अनौठा कुञ्जहरू पनि बन्दै छन् । एउटा हो, कौतूहल–कुञ्ज । यदि कसैलाई आफूलाई मन परेका स्रष्टासँग कौतूहल मेटाउनु छ भने त्यही कुञ्ज रोज्नुपर्ने छ । स्रष्टासँग मन माझ्न सकिनेछ, त्यो कुञ्जमा बसेर । अर्को छ, शान्त–कुञ्ज । ढकाल भन्छन्, ‘लेखनका निम्ति ध्यानको आवश्यकता उत्तिकै हुन्छ । त्यो कुञ्जमा बसेर शान्त रूपले लेख्ने, पढ्ने व्यवस्था गरिएको छ ।’ तर, त्यसका निम्ति भने एक दिनको समय बुक गर्नुपर्नेछ । ५ सय रुपियाँ तिरेर ‘शान्त–कुञ्ज’ बुक गर्नुपर्ने छ र आफूलाई मन परेका पुस्तक अध्ययन गर्ने वा लेख्ने, त्यो लेखकको मर्जीको कुरा हुनेछ । तर, उक्त कार्यमा सःशुल्क संलग्न हुनेलाई खाजा र चियाको बस्दोबस्त भने छुट्ट्याइएको छैन ।
